“วิษณุ” เปิดขั้นตอนหลัง “สภาฯ” โหวตผ่านร่างพ.ร.บ.งบฯ ปี 63 คาดบังคับใช้ มี.ค.นี้!
“วิษณุ เครืองาม” รองนายกรัฐมนตรี เปิดขั้นตอนหลัง “สภาฯ” โหวตผ่านร่าง พ.ร.บ.งบฯ ปี 63 คาดมีผลบังคับใช้ มี.ค.นี้!
“วิษณุ เครืองาม” รองนายกรัฐมนตรี เปิดขั้นตอนหลัง “สภาฯ” โหวตผ่านร่าง พ.ร.บ.งบฯ ปี 63 คาดมีผลบังคับใช้ มี.ค.นี้!
14 ก.พ. 2563

นายวิษณุ เครืองาม รองนายกรัฐมนตรี เปิดเผยว่า หลังจากที่ร่าง พ.ร.บ.งบประมาณรายจ่ายประจำปีงบประมาณ พ.ศ. 2563 ผ่านการพิจาณาจากสภาผู้แทนราษฎรแล้ววานนี้ (13 ก.พ.63) ขั้นตอนต่อจากนี้ทางวุฒิสภาจะมีการประชุมเพื่อพิจารณาในช่วงบ่ายวันนี้ และหลังพิจารณาแล้วเสร็จจะต้องเก็บไว้ 3 วันก่อนส่งให้รัฐบาลเก็บไว้อีก 5 วัน จึงจะนำขึ้นทูลเกล้าฯ เพื่อให้ทรงลงพระปรมาภิไธย ก่อนที่จะประกาศในราชกิจจานุเบกษา คาดว่าจะมีผลบังคับใช้มีนาคมนี้
ทั้งนี้ เมื่อร่าง พ.ร.บ.งบประมาณฯ ประกาศในราชกิจจานุเบกษา กฎหมายก็จะมีผลใช้บังคับเพื่อเบิกจ่ายเงินงบประมาณได้ ทำให้สามารถที่จะเรียกผู้ที่ได้รับการคัดเลือกให้ดำเนินงานโครงการของภาครัฐ มาลงนามสัญญาได้ทันที เนื่องจากก่อนหน้านี้คณะรัฐมนตรี (ครม.) มีมติให้ใช้งบประมาณเก่าเบิกจ่ายไปพลางก่อน ซึ่งวันนี้ยังไม่มีการเบิกอะไรกันมาก เพราะทุกคนรับทราบว่า งบประมาณใหม่จะออกแล้ว
ขณะที่โครงการต่างๆยังไม่ได้มีการลงนามสัญญาผูกพัน  ซึ่งหลายหน่วยงานดำเนินการลักษณะนี้ และจากนี้ไปรัฐบาลก็เข้าสู่ช่วงเวลาจัดทำร่าง พ.ร.บ. งบประมาณรายจ่ายประจำปี 2564 ต่อไป
สำหรับความคืบหน้ามาตรการช่วยเหลือเยียวยาผู้ที่ได้รับผลกระทบ จากเหตุการณ์ร้ายแรงที่จังหวัดนครราชสีมานั้น นายวิษณุ ย้ำว่า ขณะนี้ขั้นตอนการพิจารณาจ่ายเงินเยียวยายังไม่ได้ข้อสรุปทั้งหมด เนื่องจากมีหน่วยงานรายงานมาว่า จะดำเนินการอะไรบ้าง โดยตนเองได้สั่งการให้แล้วเสร็จครบถ้วนภายในวันนี้ ซึ่งในวันพรุ่งนี้จะเป็นวันทำบุญครบ 7 วันหากสามารถเบิกจ่ายได้ ก็ให้ดำเนินการได้เลย
ส่วนกรณีเงินกองทุนสำนักปลัดสำนักนายกรัฐมนตรีที่เป็นเงินบริจาค โดยรัฐจะจ่ายสมทบให้ คนละ 1 ล้านบาทสำหรับผู้เสียชีวิต ยกเว้นผู้ก่อเหตุที่ต้องสำนวนสืบสวนคดีก่อนนั้น พล.อ.ประยุทธ์ จันทร์โอชา นายกรัฐมนตรีและรมว.กลาโหมได้เน้นย้ำให้จ่ายเงินชดเชยให้รวดเร็ว ทั่วถึง และโปร่งใส และสามารถตรวจสอบการรับสิทธิ์ได้ ซึ่งตนเองได้แนะนำให้พิมพ์รายชื่อผู้ที่ได้สิทธิ์ทั้งหมดและแนบรายละเอียดว่าจะได้รับสิทธิ์อะไรบ้างเพื่อความถูกต้อง โดยผู้เสียชีวิตที่เป็นข้าราชการมีสิทธิ์ได้รับเงินชดเชยตามระเบียบราชการอยู่แล้ว และจะได้รับเงินเยียวยาจากเงินสมทบของรัฐบาลด้วย
อย่างไรก็ตามเงินที่จ่ายชดเชยให้กับผู้ที่สูญเสียจากเหตุการณ์กราดยิงที่จังหวัดนครราชสีมาส่วนนี้ ไม่เกี่ยวกับเงินที่ภาคเอกชนบริจาค เนื่องจากเป็นคนละส่วนกัน ซึ่งทางเอกชนสามารถดำเนินการได้โดยไม่ต้องผ่านรัฐบาล